KIRJALLINEN KYSYMYS P-2490/01 esittäjä(t): Bart Staes (Verts/ALE) komissiolle. Eurooppalaisten polttoainetukien uudelleensuuntaaminen kestäviin energialähteisiin.



Virallinen lehti nro 093 E , 18/04/2002 s. 0142 - 0143



KIRJALLINEN KYSYMYS P-2490/01 esittäjä(t): Bart Staes (Verts/ALE) komissiolle (7. syyskuuta 2001) Aihe: Eurooppalaisten polttoainetukien uudelleensuuntaaminen kestäviin energialähteisiin Vastauksessaan kysymykseen H-0527/01(1) komissio tyytyy luettelemaan olemassa olevat kestäviä energialähteitä koskevat ohjelmat. Vastauksesta ilmenee siten, että ajanjaksolla 19941999 käytettiin kymmenen prosenttia koko energiabudjetista uusiutuviin energialähteisiin, mikä vastasi noin 300 miljoonaa euroa. Komissio haluaa myöntää vuosina 19982002 viidennen ympäristöalan toimintaohjelman ja ALTENER-ohjelman kautta noin 477 miljoonaa euroa vaihtoehtoisille energialähteille. Polttoainetukien uudelleensuuntaamiseen komissio ei ota kantaa. Ajanjaksolla 19751998 komissio antoi kuitenkin 747,72 miljoonan euron arvosta tukia eurooppalaisille öljy-, kaasu- ja kivihiilituottajille. Raakaöljyn saama erityinen huomio on räikeässä ristiriidassa hiilidioksidipäästöjä koskevien kunnianhimoisten Kioton tavoitteiden kanssa. Far Eastern Economic Review -aikakauslehden artikkelissa (katso Courrier International -viikkolehti 12.18. heinäkuuta 2001, s. 21) kerrotaan sitä paitsi, mikä merkitys polttoainetukien pienentämisellä on hiilidioksidipäästöjen vähentämisen kannalta. Supistamalla fossiilisille polttoaineille antamiaan tukia Kiina on onnistunut vähentämään hiilidioksidipäästöjään merkittävästi 1990-luvun puolivälin tasoon verrattuna. Myöntääkö komissio, että fossiilisten polttoaineiden tukien pienentäminen on myötävaikuttanut siihen, että Kiinan hiilidioksidipäästöt ovat vähentyneet, kuten Far Eastern Economic Review -aikakauslehdessä on kerrottu (katso Courrier International -viikkolehti 12.18. heinäkuuta 2001, s. 21) Kalifornian Lawrence Berkely National Laboratory -laitoksen (huhtikuussa 2001) tekemän tutkimuksen perusteella? Jos vastaus on myönteinen, aikooko komissio suunnata uudelleen Kiinan esimerkin mukaisesti öljyteollisuudelle antamiaan tukia vaihtoehtoisten energialähteiden kehityksen ja edistämisen hyväksi? Jos vastaus on kielteinen, miksi komissio kieltäytyy suuntaamasta uudelleen öljyteollisuudelle antamiaan tukia vaihtoehtoisten energialähteiden kehityksen ja edistämisen hyväksi, ottaen huomioon vastaavanlaisten toimien myönteiset vaikutukset Kiinassa? (1) Kirjallinen vastaus 3.7.2001. Loyola de Palacion komission puolesta antama vastaus (3. lokakuuta 2001) Komissio vahvistaa, että kestäviä energialähteitä tulisi tukea taloudellisesti ja tehokkain poliittisin toimin. Fossiilisten polttoaineiden tukemisen osalta on huomattava, että kyseessä ei ole tukimaksu vaan osallistuminen rahoitukseen, jolla rahoitetaan innovatiivisen ja tehokkaan energiateknologian demonstrointia. Itse asiassa öljy- ja kaasuyhtiöille ei ole annettu lainkaan tukia, koska se on vastoin yhteisön kilpailulainsäädäntöä. Innovatiivisen öljy- ja kaasuteknologian demonstroinnin tukemista on vuodesta 1998 asteittain vähennetty ja suunnattu uusiutuviin energioihin ja energiansäästöhankkeisiin. Komissio on kuitenkin innovatiivisen teknologian tasapuolisen edistämisen kannalla, joten rajoitettu määrä tukea myönnetään myös perinteisiin energialähteisiin, kuten öljy- ja kaasuteknologiaan. On syytä lisätä, että öljy- ja kaasuteknologian tuessa on aina annettu etusija hankkeille, joissa vähennetään fossiilisten polttoaineiden käytön ympäristövaikutuksia. Esimerkiksi Kioton tavoitteeseen liittyen on todettava, että siirtyminen hiilipitoisemmista polttoaineista luonnonkaasuun on yksi tehokkaimmista keinoista vähentää kasvihuonepäästöjä. Toinen esimerkki hiilivetyteknologian merkityksestä kasvihuonepäästöjen alentamisessa on tekniikka, jotka kutsutaan nimellä hiilidioksidin (CO2) maanalainen varastointi. Tämän tekniikan avulla kasvihuonekaasuja voidaan varastoida turvallisesti ja pysyvästi maanalaisiin varastoihin. Kiina energiatilanteen suhteen on vahvistettava, että viime vuosina Kiina on todella vähentänyt päästöjään merkittävästi. Nämä vähennykset saatiin kuitenkin aikaan pääasiallisesti sulkemalla joitakin vanhoja ja erittäin tehottomia voimalaitoksia ja korvaamalla ne uusilla ja tehokkaammilla energiantuotantolaitoksilla. On myös huomattava, että Kiinan energiatase perustui noin 80-prosenttisesti hiileen. Vertailun vuoksi, hiilen nykyinen osuus yhteisön energiataseessa on noin 15 prosenttia. Kaiken kaikkiaan viimeisten muutaman vuoden ajan energiateknologian taloudellista tukea on uudelleensuunnattu uusiutuviin energialähteisiin. Fossiilisten polttoaineiden jäljelle jäävän tuen osalta etusija on annettu hankkeille, joissa vähennetään fossiilisten polttoaineiden käytön ympäristövaikutuksia. Komissio on sitoutunut edistämään uusiutuvia energialähteitä paitsi taloudellisin tukiohjelmin myös tarvittavin poliittisin toimin, joista esimerkkinä hiljattain annettu direktiivi uusiutuvista energialähteistä tuotetun sähkön edistämisestä(1). (1) 2001/77/EY.